बिलासपुर से रेंगालपाली तक सड़क बनेगी, जिले में शुरू हुआ भूअर्जन
रायगढ़ से बिलासपुर अब तय समय से एक घंटा पहले ही पहुंचा जा सकेगा। दरअसल नेशनल हाइवे की घुमावदार और संकरी लंबी सड़क को 10 मीटर चौड़ा किया जा रहा है। हाइवे पर अंधे मोड़ को भी थोड़ा सीधा किया जा रहा है। सड़क को कई स्थानों पर सीधा करने के कारण रायगढ़ से बिलासपुर तक की दूरी भी लगभग 30 किमी कम हो जाएगी। चपले से ट्रांसपोर्टनगर तक की सड़क की ही बात करें तो इसकी लंबाई लगभग 7 किमी कम हो जाएगी।
रायगढ़ से बिलासपुर जाने पर सड़क मार्ग से चार घंटे से भी अधिक समय लगता है। 180 किलोमीटर की दूरी तय करने में सबसे बड़ी परेशानी अंधे मोड़, घुमावदार सड़कों के साथ-साथ संकरे पुल हैं, जिसके कारण रफ्तार धीमी हो जाती है और सफर तय करने में समय ज्यादा लगता है। राष्ट्रीय राजमार्ग प्राधिकरण ने बिलासपुर से रायगढ़ रेंगालपाली के बीच सड़क के निर्माण की योजना लगभग चार वर्षों पूर्व बनाई थी लेकिन इसके बाद यूपीए सरकार ने मामला अटका दिया था। लगभग डेढ़ वर्ष पूर्व इस योजना की फाइल फिर निकली, सर्वे दोबारा हुआ और अब बिलासपुर, जांजगीर चांपा जैसे जिलों में बाकायदा कार्य शुरू करने के लिए टेंडर भी लगा दिया गया है। सड़क तीन जिलों में तीन चरणों में अलग-अलग टेंडर प्रक्रिया के तहत बनाई जाएगी। चूंकि रायगढ़ जिले में पलगढ़ा से रेंगालपाली ओडिशा बार्डर तक 74 किलोमीटर तक दूरी का निर्माण होना है। बताया जाता है कि पहले जो रोड बनी हुई है, वह एनएच 200 के नाम से खरसिया, रानीसागर, भूपदेवपुर, चिराईपानी, ढिमरापुर, ट्रांसपोर्टनगर होते हुए रेंगालपाली तक बनेगी।
नई एनएच रोड के निर्माण के बाद रायगढ़ से बिलासपुर की दूरी 30 किलोमीटर तक कम हो जाएगी। इसमें मुख्य रोल चपले से ट्रांसपोर्टनगर तक बनने वाली 21 किलोमीटर लंबी सड़क का होगा, जिसमें अकेले 7 किलोमीटर तक दूर कम हो जाएगी। बीएल ध्रुव, एसडीओ एनएच विभाग
कम होंगे हादसे
नई सड़क को सिर्फ भारी वाहनों के लिए ही निर्माण किया जा रहा हैं। ओडिशा की ओर जाने वाली नेशनल परमिट की गाड़ियां बिना रुके लगातार इस मार्ग पर अपने गंतव्य के लिए दौड़ेंगी। संबंधित विभाग का दावा है कि भारी वाहनों के लिए अलग से रोड निर्माण के बाद सड़क दुर्घटनाओं में कमी आने के साथ-साथ शहर के आउटर जगहों पर होने वाले जाम से भी छुटकारा मिलेगा।
7 किमी कम हो जाएगी दूरी
बिलासपुर से रायगढ़ जल्द पहुंचने के लिए संबंधित विभाग द्वारा खरसिया के चपले से एनएच रोड को सीधा करने के लिए अलग से 21 किलोमीटर नई सड़क का निर्माण किया जाना है। चपले, सेन्द्रीपाली, रक्शापाली, लोढ़ाझर, किरीतमाल, देवरी, डूमरपाली, बघनपुर, जोरापाली, काेसमनारा होकर ट्रांसपोर्टनगर तक जाने वाली इस रोड में 20 गांव प्रभावित हो रहे हैं। सड़क निर्माण के आड़े आने वाले अधिकांश भूमि कृषि योग्य हैं, जिसे देखते हुए भूअर्जन की प्रक्रियाओं को शुरू करने के साथ-साथ प्रभावित ग्रामीणों को मुआवजा देने की भी तैयारी की जा रही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva